ब्रह्मपुत्र नदी
ब्रह्मपुत्र एक नदी है। यह तिब्बत, भारत तथा बांग्लादेश से होकर बहती है। ब्रह्मपुत्र का उद्गम हिमालय के उत्तर में तिब्बत के पुरंग जिले में स्थित मानसरोवर झील के निकट होता है, जहाँ इसे यरलुङ त्सङ्पो कहा जाता है। तिब्बत में बहते हुए यह नदी भारत के अरुणांचल प्रदेश राज्य में प्रवेश करती है। आसाम घाटी में बहते हुए इसे ब्रह्मपुत्र और फिर बांग्लादेश में प्रवेश करने पर इसे जमुना कहा जाता है। पद्मा (गंगा) से संगम के बाद इनकी संयुक्त धारा को मेघना कहा जाता है, जो कि सुंदरबन डेल्टा का निर्माण करते हुए बंगाल की खाड़ी में जाकर मिल जाती है।
ल्होबा लोग
ल्होबा (Lhoba, 珞巴) चीन द्वारा नियंत्रित तिब्बत के कुछ भागों में बसने वाले मिश्मी समुदाय व आदी समुदाय के लोगों का सामूहिक चीनी सरकारी नाम है। यही बृहत समुदाय अधिक संख्या में भारत के अरुणाचल प्रदेश राज्य में बसा हुआ है। तिब्बत में बसे हुए मिश्मी लोग अधिकांश रूप से इदु मिश्मी भाषा और आदी लोग अधिकांश रूप से बोकर भाषा बोलते हैं। तिब्बत में ल्होबा बृहत समुदाय न्यिंगची विभाग के ज़ायु, मेतोग व मनलिंग ज़िलों व ल्होखा विभाग (जिसे चीनी सरकार शाननान विभाग कहती है) के ल्हुन्त्से ज़िले के वासी हैं।